В периода 8 – 10 октомври в рамките на Нишката настъпателна операция (8 – 14 октомври 1944 г.) по време на артилерийската подготовка 6-а дивизия нанася огневи удари по опорните пунктове на предния край и в дълбочина на немската отбрана. Настъплението започва в 8:30 ч. с главен удар в направление на с. Понор, Бела паланка, а бойният ред на дивизията е в два ешелона, като Първи армейски пехотен попълващ полк без 1-ва дружина представлява целия 2-ри ешелон. Първа дружина от полка, заедно с 35-а гвардейска рота атакуват вр. Остри връх, вр. Сливовачки връх и вр. Равно буче (северно от Сливовачки връх) и още първия ден ги овладяват. Опорните пунктове на вр. Остри връх и северно от него заемат важно място в общата система на отбраната, поради което германските войски още на следващия ден извършва контраатака и възстановява предния край на отбраната си. Силите на 1-ва дружина от полка са изчерпани, поради което тя е сменена от 3-та дружина на полка, която атакува и отново овладява вр. Равно буче.